Πρωτοφανής υπόθεση έλαβε χώρα στο νομό Φθιώτιδας με λυκειάρχη να πυροβολεί εν ψυχρώ γάτο και εν τέλει να καταδικάζεται σε 16 μήνες φυλακή.

ADVERTISING

Το περιστατικό συνέβη τα τελευταία 24ωρα σε Τοπική Κοινότητα του Δήμου Λαμιέων με πρωταγωνιστή εκπαιδευτικό, Διευθυντή Λυκείου της Φθιώτιδας και η υπόθεση εκδικάστηκε σήμερα από το Δικαστήριο της Λαμίας που του επέβαλε ποινή φυλάκισης 16 μηνών και χρηματικό πρόστιμο 3.600 ευρώ.

Ο φάκελος μάλιστα θα διαβιβαστεί και στην υπηρεσία του προκειμένου να του επιβληθούν πειθαρχικές κυρώσεις. Σύμφωνα με τον αυτόπτη μάρτυρα που κατέθεσε ενώπιον του δικαστηρίου, ο εκπαιδευτικός βγήκε από το σπίτι του κρατώντας αεροβόλο όπλο, σημάδεψε τον γάτο που εκείνη την ώρα ζευγάρωνε και τον πυροβόλησε.

Το άτυχο ζώο δέχθηκε τη σφαίρα στην σπονδυλική στήλη, όπως δείχνουν και οι ακτινογραφίες που κατατέθηκαν στο Δικαστήριο. Ο παράλυτος πλέον γάτος, φιλοξενείται προσωρινά, στο σπίτι του ανθρώπου που βρέθηκε μπροστά στο συμβάν ενώ άγνωστο παραμένει το μέλλον του, αφού θα χρειαστεί χειρουργείο.

Ήδη ο φιλοζωικός σύλλογος έχει απευθυνθεί σε ιατρείο στην Λάρισα προκειμένου οι κτηνίατροι να αποφανθούν για την κατάσταση του ζώου αλλά και το πως θα μπορούσε να αφαιρεθεί η σφαίρα που έχει σφηνωθεί στην ραχοκοκαλιά του. Αυτό βέβαια σημαίνει ότι θα πρέπει να υπάρξει χρόνος, χρήματα και εθελοντές, αφού η αποκατάσταση του δεν δείχνει εύκολη υπόθεση.

“Τέτοιες συμπεριφορές προσβάλλουν την περιοχή μας, ειδικά όταν προέρχονται από ανθρώπους της εκπαίδευσης” τονίζει ο φιλοζωικός σύλλογος Λαμίας, που σήμερα βρέθηκε στα δικαστήρια προκειμένου να “υπερασπιστεί” το παράλυτο πλέον γατάκι. Από την πλευρά του ο εκπαιδευτικός αρνήθηκε την πράξη του δηλώνοντας φιλόζωος αφού και ο ίδιος όπως ανέφερε έχει κυνηγόσκυλα τα οποία φροντίζει με επιμέλεια. Φαίνεται όμως πως το δικαστήριο δεν πείστηκε και τον καταδίκασε σε 16 μήνες φυλάκιση και του επέβαλε το χρηματικό πρόστιμο που προβλέπει ο νόμος. Η υπόθεση θα απασχολήσει ξανά τη δικαιοσύνη αφού ο εκπαιδευτικός κατέθεσε έφεση.